Fred Kerley

**Fredrick «Fred» Kerley** (født 1995) er en friidrettsutøver fra USA som konkurrerer innen sprintløp, først 400 meter og senere 100 meter. Han ble USA-mester på 400 meter i 2017, og hans fremste internasjonale meritter er gull på 4 x 400 meter i VM i friidrett 2019 i Doha og gull på 100 meter i VM i friidrett 2022 i Eugene. Han har også sølv på  4 x 400 meter fra VM i friidrett 2017 i London og på 100 meter fra sommer-OL 2020 som ble arrangert i 2021 i Tokyo. 

## Idrettskarriere
### 2015
Kerley satte personlig rekord på 200 meter innendørs i februar 2015, da han kom på 12.-plass i New Mexico Collegiate Classic. Han satte også personlig rekord på 400 meter innendørs med tiden 47,15 i mai 2015, da han kom på andreplass i junior-NCAA-mesterskapet i friidrett innendørs (NJCAA Indoor T&F Championships). Her fikk han også sølv på 4 x 400 meter stafett med laget fra South Plains College.

Han deltok også i junior-NCAA-mesterskapet i friidrett utendørs, der han kom på 11.-plass på 400 meter og fikk bronse på 4 x 400 meter. 

### 2016
I innendørssesongen 2016 kom han bl.a. på andreplass på 400 meter i Razorback Invitational, med ny personlig rekord på 46,48. Han kom også på andreplass i Charlie Thomas Invitational, og han kom på 13.-plass i Tyson Invitational. I Southeastern Conference-mesterskapet innendørs (SEC Indoor Track & Field Championships) kom han på 14.-plass i kvalifiseringen på 400 meter, og nådde ikke finalen. Laget hans, Texas A&M, kom på åtteneplass på 4 x 400 meter stafett. 

Han satte personlig rekord på 200 meter utendørs under Baldy Castillo Invitational i Tempe, med tiden 20,61, og vant denne øvelsen. Han satte personlig rekord på 400 meter under Annual Sun Angel Classic i Tempe den 9. april, med tiden 45,10, som ble hans beste tid denne sesongen. 

I Southeastern Conference-mesterskapet utendørs kom han på femteplass på 400 meter, og Texas A&M fikk bronse på 4 x 400 meter stafett. Texas A&M kom på andreplass sammenlagt i dette mesterskapet. Han deltok også i NCAA-mesterskapet i friidrett, og fikk der 13. beste tid i kvalifiseringen, og nådde dermed ikke finalen. Texas A&M kom på fjerdeplass på 4 x 400 meter, og kom på andreplass sammenlagt i NCAA-mesterskapet. 

I USA-mesterskapet i friidrett 2016 (2016 U.S. Olympic Trials) endte han på 27.-plass med tiden 46,70. Han ble tatt ut til å delta i U23-NACAC-mesterskapet i friidrett 2016, og løp der siste etappe på 4 x 100 meter, der USA vant øvelsen. Han deltok også på 200 meter, og løp på 21,17 i kvalifiseringen, som var åttende beste tid, men stilte ikke til start i finalen.

### 2017
Kerley vant 400 meter under Southeastern Conference-mesterskapet innendørs i 2017, og han deltok også på Texas A&M sitt stafettlag som vant 4 x 400 meter stafett. Han fikk også gull på 400 meter og 4 x 400 meter stafett under NCAA-mesterskapet i friidrett innendørs. Han forbedret sin personlige rekord på 200 meter innendørs til 20,58 under stevnet Razorback Invitational i februar. 

Utendørs vant han 400 meter under Southeastern Conference-mesterskapet, og fikk også gull på 4 x 400 meter stafett. Den 26. mai 2017 løp han 400 meter på 43,70 under kvartfinalene i det regionale kvalifiseringsmesterskapet til NCAA-mesterskapet; NCAA Division I West Preliminary Round. Tiden var personlig rekord og NCAA-rekord, og plasserte ham på en delt sjuendeplass på listen over de raskeste løperne på 400 meter noen sinne. I NCAA-mesterskapet i friidrett vant han 400 meter, med tiden 44,10. Han fikk også gull på 4 x 400 meter stafett. 

Han vant 400 meter under USA-mesterskapet i friidrett 2017, hans første nasjonale tittel, og ble også tatt ut til VM i friidrett 2017. I VM kom han på sjuendeplass på 400 meter, og deltok på USAs stafettlag som fikk sølv på 4 x 400 meter stafett. 

Han deltok også i to av stevnene i Diamond League 2017, der hans beste enkeltresultat ble andreplass på 200 meter under Müller Anniversary Games i London.

### 2018
Kerley ble nummer fem på 400 meter under USA-mesterskapet i friidrett innendørs 2018. Han deltok i VM i friidrett innendørs 2018, der han var med på USAs stafettlag som fikk sølv på 4 x 400 meter stafett. Han vant 400 meter under to av kvalifiseringsstevnene i Diamond League 2018; Golden Gala og Müller Grand Prix, og han vant også Diamond League-finalen i Zürich. Han vant dermed 400 meter under Diamond League 2018. 

### 2019
Han deltok på USAs stafettlag på 4 x 400 meter stafett under Stafett-VM i friidrett 2019, men laget ble diskvalifisert i finalen for å løpe utenfor sin bane. I mai vant han et nytt Diamond League-stevne, da han vant 400 meter under Shanghai Diamond League. Han kvalifiserte seg til Diamond League-finalen i Brussel, og kom der på andreplass bak Michael Norman. 

Under USA-mesterskapet i friidrett 2019 vant han 400 meter, hans andre nasjonale tittel på denne distansen. I oktober representerte han derfor USA under VM i friidrett 2019, der han fikk bronse på 400 meter og gull på 4 x 400 meter stafett. 

### 2020
2020-sesongen i friidrett ble redusert på grunn av koronapandemien, og Kerley deltok kun i ett stevne denne sesongen.

### 2021
Kerley forbedret seg kraftig på 100 meter og 200 meter i 2021. Før sesongen hadde han 10,49 som personlig rekord på 100 meter, men forbedret denne flere ganger gjennom våren. Den 24. april løp han for første gang under 10 sekunder, da han vant TRUFit Athletics Sprint Classic-stevnet i Miami med 9,91 sekunder (+2,0 m/s). 

Under USA-mesterskapet i friidrett 2021 (US Olympic Trials) fikk han bronse på 100 meter, med ny personlig rekord på 9,86, og han ble nummer fire på 200 meter, med ny personlig rekord på 19,90. Han tok sølvmedalje på 100 meter da han representerte han landet sitt under Sommer-OL 2020 i Tokyo. Han forbedret der sin personlige rekord til 9,84 sekunder. 

Han kvalifiserte seg til finalen på både 100 meter og 200 meter i Diamond League 2021, og han vant 100 meter i finalen. Han avsluttet sesongen med å vinne 200 meter under Kip Keino Classic-stevnet i Nairobi, der han satte ny personlig rekord med 19,76 sekunder.

### 2022
Kerley vant 100 meter under USA-mesterskapet i friidrett 2022, og han ble nummer tre på 200 meter. Han vant 100 meter under VM i friidrett 2022 i Eugene, men ble der slått ut i semifinalen på 200 meter.

Han vant 100 meter under ett av stevnene i Diamond League 2022, og han fikk to andreplasser, og fikk til sammen 15 poeng i kvalifiseringen, men deltok ikke i Diamond League-finalen.

### 2024
Han representerte landet sitt under Sommer-OL 2024 i Paris på 100 meter og vant bronsemedaljen.

## Referanser


## Eksterne lenker
* 
*  Profil hos TFRRS
*  Profil hos Athletic.net
*  Profil hos The-Sports.org